Jun 14,2015
టోకు ధరలు, వర్షాలే ప్రధానం
       ముంబయి : జూన్‌ 15తో ప్రారంభమయ్యే వారంలో దేశీయ స్టాక్‌ మార్కెట్లను ప్రధానంగా టోకు ద్రవ్యోల్బణం సూచీ, రుతుపవనాల నమోదు ప్రభావితం చేయనున్నాయి. కేంద్ర గణంకాల శాఖ ఈ ఏడాది మే టోకు ద్రవ్యోల్బణం సూచీ గణంకాలను సోమవారం వెల్లడించనుంది. ఇదే సమయంలో దేశంలో వర్షాలపై భారత వాతావరణ శాఖ వెల్లడించే అంచనాలను మదుపర్లు కీలకంగా తీసుకోనున్నారు. గత వారం వెల్లడించిన ఏప్రిల్‌ పారిశ్రామికోత్పత్తి సూచీ, వినియోగదారుల ద్రవ్యోల్బణం సూచీ మార్కెట్లను ప్రభావితం చేయనున్నాయి. అంతర్జాతీయ ద్రవ్య మార్కెట్లో డాలర్‌తో రూపాయి మారకం విలువ, చమురు ధరలను మదుపర్లు దగ్గరగా పరిశీలించనున్నారు.
మూడో వారంలోనూ పతనం
   వృద్ధి రేటుపై అనుమానాలు, వర్షాభావ పరిస్థితుల నేపధ్యంలో వరుసగా మూడో వారంలోనూ దేశీయ స్టాక్‌ మార్కెట్లు నష్టాలు చవి చూశాయి. మరోవైపు ఎఫ్‌ఐఐలు భారీగా తరలిపోవడానికి తోడు రూపాయి మారకం విలువ క్షీణత మార్కెట్లపై విశ్వాసాన్ని దెబ్బతీసింది. ఈ నేపధ్యంలోనే జూన్‌12తో ముగిసిన వారంలో బిఎస్‌ఇ సెన్సెక్స్‌ 343 పాయింట్లు లేదా 1.3 శాతం దిగజారి 26,425 వద్ద నమోదయ్యింది. నేషనల్‌ స్టాక్‌ ఎక్సేంజీ నిఫ్టీ 1.6 శాతం తగ్గి 7,983 పాయింట్లకు పడిపోయింది.
కార్పొరేట్‌ కంపెనీల ఆర్ధిక ఫలితాలు బలహీనంగా చోటు చేసుకోవడానికి తోడు అమెరికా ఫెడరల్‌ రిజర్వు వడ్డీ రేట్లు పెంచనుందన్న సంకేతాలు, దేశంలో ఈ ఏడాది వర్షాభావం నెలకొందన్న భారత వాతావరణ శాఖ అంచనాలు మార్కెట్లపై తీవ్ర ఒత్తిడిని పెంచాయని బ్రోకర్లు పేర్కొన్నారు. బిఎస్‌ఇలో మిడ్‌క్యాప్‌ సూచీ 2.2 శాతం, స్మాల్‌క్యాప్‌ సూచీ 2.6 శాతం చొప్పున నష్టపోయాయి. అంతర్జాతీయ ద్రవ్య మార్కెట్లో డాలర్‌తో రూపాయి మారకం విలువ 63.75 నుంచి 64.06కు పడిపోయింది. ఎఫ్‌ఐఐలు తరలిపోవడం అమెరికా డాలర్‌కు డిమాండ్‌ పెరగడంతో రూపాయిపై ఒత్తిడి నెలకొంది. పారిశ్రామికోత్పత్తి సూచీ పుంజుకుంటుందని వారాంతంలో ప్రభుత్వం గణంకాలు వెల్లడించడంతో మార్కెట్లకు చివరి రోజు మద్దతు లభించింది. మరోవైపు వడ్డీ రేట్లు తగ్గించడానికి బ్యాంకర్లు సంసిద్దత వ్యక్తం చేశారని జైట్లీ పేర్కొనడంతో స్వల్పంగా రాణించాయి.
మీ స్నేహితులకు రికమెండ్ చెయ్యండి